অসমত নাৰী নিৰ্য্যাতনৰ মাত্ৰা ক্ৰমান্বয়ে বৃদ্ধি পাই অহাৰ পৰিপ্ৰেক্ষিতত এই নাৰী নিৰ্য্যাতন ৰোধ কৰাৰ বাবে ৰাজ্যৰ দল-সংগঠনসমূহে আন্দোলন-প্ৰতিবাদ-অৱস্থান ধৰ্মঘট আদি কাৰ্য্যসূচী গ্ৰহণ কৰি আহিছে। ইয়াৰ সমান্তৰালকৈ আজি গুৱাহাটী মহানগৰীতো দীঘলী পুখুৰীৰ পাৰৰ লক্ষীধৰ বৰা ক্ষেত্ৰৰ পৰা নাৰী নিৰ্যাতনৰ বিৰুদ্ধে এক মৌন সমদল বাহিৰ কৰে।
দেওবাৰে পুৱা ১১ বজাৰ পৰা আৰম্ভ হোৱা এই মৌনসমদলত ৰাজ্যিক পৰ্য্যায়ৰ সন্মিলন, জিলা পৰ্য্যায়ৰ সন্মিলন আৰু শাখা সন্মিলনে অংশগ্ৰহণ কৰে বুলি জ্যেষ্ঠ নাগৰিক চ'ৰাৰ নেতৃত্বই জানিবলৈ দিয়ে। ৰাজ্যৰ ঢকুৱাখানা, মঙ্গলদৈ, কলিয়াবৰ, নগাওঁ, যোৰহাট, শিৱসাগৰকে ধৰি বিভিন্ন অঞ্চলৰ পৰা চ'ৰাৰ সদস্যসকলে এই প্ৰতিবাদী মৌনসমদলত অংশগ্ৰহণ কৰে। সংগঠনৰ নেতৃত্বই জনোৱা অনুসৰি মুঠ ২৩৩ গৰাকী প্ৰতিবাদকাৰীয়ে এই মৌন সমদলত অংশগ্ৰহণ কৰে।
তাৰোপৰি জেষ্ঠ্য নাগৰিক চ'ৰাৰ সৈতে সাতসৰী, মাদক দ্ৰব্য নিবাৰণী মঞ্চই সহযোগ কৰে। এই দুয়োটা সংস্থাৰ পৰা প্ৰায় ১৫ গৰাকী প্ৰতিবাদকাৰীয়ে এই মৌন সমদলত অংশগ্ৰহণ কৰে।
আনহাতে এই প্ৰতিবাদী সমদলৰ আৰম্ভণিতে ভাষণ প্ৰদান কৰি কামৰূপ মহানগৰ জিলা জ্যোষ্ঠ নাগৰিক চ'ৰাৰ সভাপতি ড০ দেবদাস ভড়ালীয়ে কয় যে নাৰীৰ সন্মান প্ৰদৰ্শন কৰাৰ পৰাই যিকোনো সমাজৰ সংস্কৃতি আৰু সভ্যতাৰ উমান পোৱা যায়।
এই মৌন প্ৰতিবাদী সমদলত বিশিষ্ট সাংবাদিক ড০ ধীৰেন্দ্ৰ নাথ চক্ৰৱৰ্তী, ড০ দেৱদাস ভড়ালী, ড০ অশোক গোস্বামী, মলয় বৰুৱা, মন্দিৰা বৰুৱা, পুষ্পেন্দ্ৰ শইকীয়া, মৃদূলা হাজৰিকা, প্ৰতিভা দেবী শৰ্মা, ড০ ৰবী শৰ্মা, ৰিজু হাজৰিকা উপস্থিত থাকে।
মৌন প্ৰতিবাদী সমদলৰ পিছতে অনুষ্ঠিত হোৱা সভাতে প্ৰতিবছৰে ২৯ এপ্ৰিল দিনটো নাৰী নিৰ্যাতন বিৰোধী দিৱস হিচাপে পালন কৰাৰ সিদ্ধান্ত গ্ৰহণ কৰে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
